钦定古今图书集成/明伦汇编/官常典/第797卷 > 卜天璋
## 钦定古今图书集成/明伦汇编/官常典/第797卷 > 卜天璋

按《元史》本传：“天璋，字君璋，洛阳人。父世昌，仕金为河
南孔目官。宪宗南征，率众款附，授镇抚，统民兵二千
户，升真定路管民万户。宪宗六年，籍河北民徙河南
者三千馀人，俾专领之，遂家汴。天璋幼颖悟，长负直
气，读书史，识成败大体。至元中，为南京府史。时河北
饥民数万人集河上，欲南徙，有诏令民复业勿渡，众”
汹汹不肯还。天璋虑其生变，劝总管张国宝听其渡，
国宝从之，遂以无事。河南按察副使程思廉察其贤，
辟为宪史，声闻益著。后为中台掾，有侍御史倚势贪
财，御史发其赃。天璋主文牍，未及奏，顾为所谮，俱拘
内廷。御史对食悲哽，天璋问故，御史曰：“吾老，唯一女，
心怜之。闻吾系不食数日矣，是以悲耳。”天璋曰：“死职，
义也，奈何为儿女子泣耶？”御史惭谢。俄见原免丞相，
顺德王当国，擢掾中书为提控，事有可否，必力辩，他
相怒，天璋言不置，王竟从其议，且曰：“掾能如是，吾复
何忧。”大德四年，为工部主事。蔚州有刘帅者，豪夺民
产，吏不敢决。省檄天璋往询之，帅服，田竟归民。大德
五年，以枢密大臣暗伯荐，授都事赞。其府引见，赐锦
衣、鞍辔、弓刀。后以扈从劳，加奉训大夫，赐侍燕服二
袭。秩满当代，枢密臣奏留之，特以其代为增员。武宗
时，迁宗正府郎中。尚书省立，迁刑部郎中。适盗贼充
斥，时议犯者并家属咸服青衣巾以别民伍。天璋曰：
“赭衣塞路，秦弊也，尚足法耶？”相悟而止。有告诸侯王
谋不轨者，勒天璋讯正之，赏赉优渥。尚书省臣得罪，
仁宗召天璋入见，时兴圣太后在座，帝指曰：“此不贪
贿卜天璋也。”因问今何官，天璋对曰：“臣待罪刑部郎
中。”复问谁所荐者，对曰：“臣不才，误蒙擢用。”帝曰：“先朝
以谢仲和为尚书，卿为郎中，皆朕亲荐也。汝宜奉职
勿怠。”即以中书、刑部印章付之。既视事，入觐，赐酒隆
福宫，及锦衣三袭。后被命治反狱，帝顾左右曰：“天璋，
廉慎人也，必得其情。”天璋承命，狱赖不冤。皇庆初，天
璋为归德知府。劭农兴学，复河渠，河患遂弭。时郡盗
据要津，商旅不通。天璋禽百数人，悉磔以徇，盗为止
息。升浙西道廉访副使。到任阅月，以更田制，改授饶
州路总管。天璋既至，听民自实，事无苛扰，民大悦，版
籍为清。时省臣董田事，妄作威福，郡县争赂之，觊免
谴，饶独无有。省臣衔之，将中以危法，求其罪无所得。
县以饥告，天璋即发廪赈之，僚佐持不可，天璋曰：“民
饥如是，必俟得请而后赈，民且死矣。失申之责，吾独
任之，不以累诸君也。”竟发藏以赈之，民赖全活。其临
事无所顾虑若此。火延饶之东门，天璋具衣冠向火
拜，势遂熄。鸣山有虎为暴，天璋移文山神，立捕获之。
以治行第一，升广东廉访使。先是，豪民濒海堰，专商
舶以射利，累政以赂，置不问。天璋至，发卒决去之。岭
南地素无冰，天璋至，始有冰，人谓天璋政化所致云。
寻乞致仕。天历二年，蜀兵起，荆、襄大震，复拜山南廉
访使，人谓：“公老，必不行矣”，天璋曰：“国步方艰，吾年八
十，恒惧弗获死所耳，敢避难乎？”遂行。至则厉风纪，清
吏治，州郡肃然。是时，糓价翔涌，乃下命勿损糓价，听
民自便，于是舟车争集，米价顿减，复止宪司赃罚库
缗钱不输于台，留用赈饥。御史至，民遮道称颂。会诏
三品官言时政得失，因列上二十事，凡万馀言，目之
曰《中兴济治策》，皆中时病，因自引去。既归汴，以馀禄
施其族党，家无甔储，天璋处之晏如也。至顺二年卒。
赠通议大夫、礼部尚书、上轻车都尉、河南郡侯，谥正
献。